Toshkent davlat texnika universiteti so‘nggi yillarda ixtirolar uchun 69 patent oldi

Abu Rayhon Beruniy nomidagi Toshkent davlat texnika universiteti professor-o‘qituvchilari va talabalari ishtirokida uch yil davomida ixtirolar uchun 27 patent olindi. Ushbu ixtirolarning aksariyati sanoat korxonalari va kompaniyalarida joriy etilmoqda. Bu haqda O‘zA xabar berdi.

 Foto © muloqot.uz
Ilm-fan, ta’lim va ishlab chiqarishni yanada integratsiyalashtirish barcha oliy o‘quv yurtlari oldida turgan dolzarb vazifalardandir. Shu bois universitetning ixtisoslashtirilgan kafedralari bazasida 45 innovatsion guruh tashkil etilgan, mamlakatimiz sanoat korxonalari bilan korporativ hamkorlik to‘g‘risida shartnomalar tuzilmoqda. Ayni paytda 150 dan ziyod shunday hujjat imzolangan.
Talabalar va yosh olimlar “O‘zbekenergo” davlat aksiyadorlik kompaniyasi va “O‘ztransgaz” aksiyadorlik kompaniyasi kabi yirik sanoat korxona va kompaniyalari buyurtmasi asosida ikki yuzdan ortiq innovatsion loyihani ishlab chiqishda ishtirok etmoqda.
So‘nggi yillarda universitet o‘qituvchi va talabalari tomonidan ixtiro uchun 69 patent, dasturiy mahsulotlar ro‘yxatga olingani haqida 48 guvohnoma olingan, ilmiy-tadqiqot loyihalarini amalga oshirish doirasida yaratilgan ixtiro va ishlanmalar uchun yuzdan ziyod ariza taqdim etilgan.
Toshkent davlat texnika universitetining ilmiy ishlar bo‘yicha prorektori Karima Norqulovaning aytishicha, istiqlol yillarida universitetda 54 mingdan ziyod mutaxassis, shu jumladan, 26 ming nafar muhandis tayyorlandi. Ayni paytda universitetning yetti fakultetida 33 yo‘nalishda 11 ming bakalavr va 750 nafar magistr 41 mutaxassislik bo‘yicha tahsil olmoqda. Mingdan ziyod professor va o‘qituvchining 80 nafardan ortig‘i fan doktori va 324 nafari fan nomzodidir.
Fundamental, amaliy va innovatsion loyihalarning amalga oshirilishi o‘qish jarayonida keng qo‘llanilayotgan o‘ttizdan ziyod darslik va yetmishdan ortiq o‘quv qo‘llanmasini yaratish uchun asos bo‘ldi.